Source: http://inatsisit.gl/lov?rid=%7B1B8F3203-95FC-4E07-9B05-3C1467122480%7D
Timestamp: 2018-12-14 16:48:20+00:00

Document:
Nioqqutissanik eqqussuineq annissuinerlu pillugit Namminersorlutik Oqartussat nalunaarutaat nr. 8, 7. juni 2011-meersoq Atuussimasoq (Historisk)
Nioqqutissanik eqqussuineq annissuinerlu pillugit Inatsisartut inatsisaanni nr. 18, 30. oktober 1992-imeersumi, kingullermik Inatsisartut inatsisaatigut nr. 5, 15. april 2011-meersukkut allanngortinne­qartumi § 2, imm. 1, § 3, § 11, imm. 2, § 16, § 18, § 19, imm. 2, § 20, § 22, imm. 2, § 35, § 39, § 40 aamma § 46, imm. 5 naapertorlugit aalajangersarneqarput:
§ 1. Danmarkimit, Savalimmiunit nunanilluunniit allanit eqqussinermi aammalu Danmarkimut, Savalimmiunut nunanulluunniit allanut annissinermi nioqqutissanik tigusisussat nioqqutissanillu nassiussisut nioqqutissat eqqunneqartut anninneqartullu nalingi, suussusaat, annertussusaat, nunamit sumit pisiaaneri, nunamit sumit pinngortuuneri, nunamut sumut tunineqarneri, nunami sumi atorneqarnissaat, qanoq assartorneqarneri il.il. pillugit paasissutissat nalunaarutigisassavaat.
§ 2. Useqarnermik nalunaaruteqarnermi, akitsuusigassanik nalunaaruteqarnermi aammalu eqqussinermik nalunaaruteqarnermi immersugassat Akileraaruseriffimmit akuerineqarsimasut aammalu peqqissaartumik immersorneqartussat aammalu immersugassami immikkoortortat taaguutit pingaarnerit tunngavigalugit immersorneqartussat atorneqassapput.
Imm. 2. Immersugassat ilaqartinneqassapput ilumoortuuneranik uppernarsaatitut allagartanik, soorlu akiligassat allagartaanik, nassiussinermi uppernarsaatinik imaluunniit eqqussinissamut akuersissutinik.
§ 4. Nioqqutissat toqqaannartumik imaluunniit Danmarki aqqusaarlugu Savalimmiunit nunanilluunniit allanit nassiunneqartut pillugit eqqussinermik nalunaarut Akileraaruseriffimmut tunniunneqassaaq.
Imm. 2. Eqqussinermik nalunaarummut akitsuusiinissamillu nalunaarummut ilanngunneqassapput tunisisumit akiligassap allagartaa, nassiussat uppernarsaataat allallu akitsuusiinermut kisitsisitigullu naatsorsueqqissaarluni takussutissiornermut il.il. uppernarsaatitut pisariaqartinneqarsinnaasut.
Imm. 3. Akitsuusiinissamik nalunaarummut ilanngunneqassapput tunisisumit akiligassap allagartaa, nassiussat uppernarsaataat allallu akitsuusiinermut kisitsisitigullu naatsorsueqqissaarluni takussutis­siornermut il.il. uppernarsaatitut pisariaqartinneqarsinnaasut.
§ 6. Palitsit, containerit imaqanngitsut, qerattaqqutit, poortuutit imaqanngitsut atornikullu, illerfiit aamma toqusut ikuallatat arssakuinut qummuattaasat kiisalu angalanermi atortut, angalanermi ta­qussat assigisaallu eqqussinermik nalunaarsorneqarnissaat piumasarineqanngillat.
Imm. 2. Aammattaaq eqqussinermik nalunaarsuisoqartariaqanngilaq Akileraaruseriffiup nassiussat tigusassatut tunniuppagik. Nassiussat nioqqutissanik akitsuusigassanik imaluunniit eqquteqqusaanngitsunik imaqanngippata Akileraaruseriffiup nassiussat makkuninnga imallit tigusassatut tunniun­neranni nalunaarutigineqartussaajunnaarsissinnaavai
1) tunissutit inunnut ataasiakkaanut ingerlatitat,
3) imarsiortunik sammissasaqartitsiniutit umiarsuit umiarsualivissisimaneranni inuttaasunit atorneqartussat,
6) nioqqutissat, Danmarkimi, Savalimmiuni nunaniluunniit allani iluarsarneqarsimallutik atorneqarallarsimallutilluunniit eqquteqqinneqartut, nioqqutissanik tigusisoq annissinermik nalunaarutip nuutinneranik uppernarsaammilluunniit allamik pisariaqartumik takutitsisinnaappat,
8) nioqqutissat atortussallu sakkutooqarfinni USA-p sakkutuuinut, Kalaallit Nunaata illersorneqarnissaa pillugu isumaqatigiissut 27. april 1951-imeersoq naapertorlugu ingerlatsinerannut atugassatut eqqunneqartut.
§ 7. Nioqqutissat § 6, imm. 1-imi taaneqartut assigisaat, eqqunneqarneranni anniseqqinneqartussatut aalajangerneqartut eqqaassanngikkaanni, nioqqutissat Savalimmiunit nunanilluunniit allanit umiarsuakkut toqqaannartumik imaluunniit Danmarki aqqusaarlugu tikittut kiisalu nioqqutissat Danmark­imiit, Savalimmiuniit nunanilluunniit allaniit timmisartukkut tikittut usigineqartutut nalunaarsorneqartassapput.
Imm. 3. Usigisanik nalunaaruteqarneq nassiussalerisumit (speditørimit), assartuisumit taassumaluunniit tuniniaasuanit suliarineqartassaaq, tunisisumillu akiligassap allagartaata assilineranik kiisalu usilersuinermik nalunaarutip allagartaata assilineranik (umiarsuup imaluunniit timmisartup usiisa nalunaarsorneqarfiannik) ilaqartillugu Akileraaruseriffimmut tunniunneqarluniluunniit nassiunneqartassaaq usit Kalaallit Nunaanni umiarsualivimmut timmisartoqarfimmulluunniit siullermik tikiunneqaqqaarnerisa kingorna piaartumik.
§ 8. Usigisanik nalunaaruteqartussaanermut ilaapputtaaq aalisakkat aalisakkanillu tunisassiat danskit, savalimmiormiut nunallu allat aalisariutaannit nunnigunneqartut. Usigisanik nalunaaruteqarneq umiarsuup ingerlatitsisuanit imaluunniit umiarsuup piffimmi tassani tuniniaasuanit assigisaannilluunniit isumagineqartassaaq.
Imm. 2. Umiarsuarmik timmisartumilluunniit Danmarkimi, Savalimmiuni nunaniluunniit allani pisinermut atatillugu, umiarsuarlu timmisartorluunniit nammineq ingerlalluni Kalaallit Nunaannukarpat usigisanik Akileraaruseriffimmut nalunaaruteqartoqassaaq. Usigisanik nalunaaruteqarneq umiarsuup timmisartulluunniit ingerlatitsisuanit, piginnittuanit imaluunniit piginnittup sinniisuanit isuma­gineqartassaaq.
Imm. 4. Pissutsit immikkut ittut atuutsillugit Akileraaruseriffiup eqqussinermut nalunaarsuummik akitsuusiinissamillu nalunaarummik tunniussinissamut piffissarititaq sivitsorsinnaavaa.
2) Radiomut, videomut fjersynimullu atortut kiisalu filmiliornermut atortut piginnitsiminnit danskiusumit, savalimmiormiuusumit nunamilluunniit allamiumit radiukkut fjersynikkullu aallakaatitassiornissat imaluunniit filmiliornissaq siunertaralugit eqqunneqarallartut.
3) Sulinermi atortut, soorlu sakkuutit, atortut, apparatit, uuttortaatit maskiinallu, piginnitsiminnit danskiusumit, savalimmiormiuusumit nunamilluunniit allamiumit atugassatut eqqunneqarallartut.
§ 11. Nioqqutissat nassiussatut nalunaarsuinerup nalaani allamut tigusassanngortinneqarpata nassi­ussalerisup allamulluunniit tigusassanngortitsisup piginnittup allanngornera piaartumik Akileraaru­seriffimmut nalunaarutigissavaa, piginnittunngortup aqqa najugaalu nalunaarutigalugit.
§ 12. Nioqqutissat Kalaallit Nunaanni najugaqanngitsumut nalunaarneqarsimappata, nassiussinermi nalunaarummik suliaqartoq nioqqutissanik tigusisutut isigineqassaaq, taamalu eqqussinermi akit­suutip suliarinninnermilu akiliutinngorsinnaasut akilerneqarnissaannut akisussaassalluni.
§ 13. Nioqqutissat nassiussatut nalunaarsorneqartut tigusisussamut tunniunneqarsinnaalissapput eq­qussinermut nalunaarsuineq Akileraaruseriffimmit tiguneqarpat. Piumasaavorli nioqqutissanik tigu­sisup nioqqutissanut pineqartunut immikkut eqqussinermi piumasaqaataasinnaasut naammassisi­massagai, aamma akitsuutit akilerneqartussanngortinneqarsinnaasut akilersimassagai.
§ 14. Piffissaliussatut aalajangikkap qaangiutinnginnerani eqqussinermik nalunaaruteqartoqanngip­pat Akileraaruseriffiup nalunaaruteqartussaq allakkatigut piumasaqarfigissavaa aaqqiinissamullu ul­lut pingasut piffissaliunneqassallutik.
Imm. 2. Piumasaqaat nalunaaruteqartussamik pisussaaffiliissaaq suliarinninnermut 500 kr.-inik aki­liinissamut.
§ 15. Allakkat toqqaannartumik Savalimmiuniit nunanilluunniit allaniit Kalaallit Nunaannut apuun­neqartut illoqarfimmi apuunneqarfimminni Post Greenlandimit nalunaarsorneqassapput.
§ 16. Poortukkat Savalimmiuneersut nunanilluunniit allaneersut Danmarki aqqusaarlugu Kalaallit Nunaannut nassiunneqartut adressekortimik, akiligassat allagartaannik, immaqalu eqqussisinnaaner­mut akuersissummik uppernarsaammillu allamik, eqqussinermik nalunaaruteqarnissamut kiisalu ni­oqqutissat akitsuusigassaasut nassiussap imarisimasinnaasaasa akitsuutaannik naatsorsuinissamut pisariaqartunik ilaqartinneqassapput.
Imm. 2. Post Greenland Akileraaruseriffimmut eqqussinermik nalunaarummik tunniussissaaq, kiisa­lu akitsuutit annertussuserisinnaasaannik naatsorsuissaaq akitsuullu naatsorsorneqartoq nassiussat tunniutinnginnerini akileqqullugu.
§ 17. Poortukkanik, nioqqutissanik inuussutissarsiornermut tunngassuteqartunik akitsuusigassanik Danmarkimi pisiarineqarsimasunik imalinnik Danmarkimi nassiussisut Post Greenlandimut akitsuu­siinissamik nalunaaruteqassapput, tassunga ilanngullugit adressekortit, tunisisumit akiligassap alla­gartaa, eqqussisinnaanermut akuersissutaasinnaasoq il.il.
Imm. 2. Poortukkat, nioqqutissanik allanik akitsuusigassanik Danmarkimi pisiarineqarsimasunik imallit adressekortimik, tunisisumit akiligassap allagartaanik, uppernarsaammilluunniit allamik, akitsuutip naatsorsorneqarnissaanut pisariaqartinneqartunik ilaqartinneqassapput.
Imm. 3. Post Greenlandip nassiussanut imm. 2-mi ilaatinneqartunut akitsuutissat annertussusiat naatsorsussavaa, kiisalu nassiussanut imm. 1-imi 2-milu ilaatinneqartunut akitsuutit nassiussat tun­niutinnginnerini akileqqussallugit.
§ 18. Akileraaruseriffiup ilitsersuutaani inassutigineqarpoq Post Greenlandip allakkerisarfikkut nas­siussanik annikitsunik kisitsisitigut naatsorsueqqissaarnermut tunngasunut il.il. nalunaarsorneqan­ngitsumik ingerlatseqqiisarnissaa.
§ 19. Sakkutooqarfimmi Pituffimmi danskisut innuttaassuseqartunut danskillu suliffeqarfiinut nioq­qutissanik eqqussineq, niuernikkut kisitsisinik naatsorsueqqissaarnermut tunngasunik nalunaarsuuti­nik paasissutissiinissaq eqqarsaatigalugu Kalaallit Nunaata sinneranut nioqqutissanik eqqussinermi maleruagassat naapertorlugit pissaaq.
§ 20. Nioqqutissap akiligassap allagartaani nalingata annertussusia akitsuummik naatsorsuinermi tunngavigineqassappat, akiligassap allagartaani aki tassaavoq nioqqutissap ilanngaatissat ilanngaati­gereerlugit akia, tassa imaappoq piffissaq nioqqutissap eqqunneqarfia sioqqullugu akilerneqarsima­soq, imaluunniit akiliineq piffissami nioqqutissap eqqunneqarfiani pissappat akilerneqartussaagalu­aq. Tamatuma nassataraa nioqqutissamut akikillisaatitut ilanngaatip suulluunniit, imaluunniit aki­mik appartitsissutip allap naliliinermi ilanngaatigineqarsinnaanera, nioqqutissamut akikillisaatitut ilanngaat akimut akilerneqarsimasumut akiligassamulluunniit naapertuuttuuppat. Piumasaqaataavoq akikillisaatitut ilanngaatip nioqqutissanut nalilerneqartussanut tunngassuteqartuunissaa. Nioqqutis­samut akikillisaatitut ilanngaatit kingumoortumik atortuusut ilanngaatigineqarsinnaanngillat.
Imm. 2. Akiligassat allagartaata aningaasartaasa nunat allamiut aningaasaataannit naatsorsornissaan­ni, Kalaallit Nunaanni aningaaserivinni aningaasat nalingisa allattorsimaffiat kingulleq atorneqas­saaq.
Imm. 3. Naatsorsuinermi tunngavigineqartut pillugit Akileraaruseriffimmut assuarlertoqassaaq nalu­naarummik tigusinerup kingorna ullut 14-it qaangiutsinnagit.
§ 21. Akitsuutit naatsorsorneqassapput ullormi nioqqutissat akitsuuteqarfiusumut eqqunneqarfianni akitsuutit atuuttut tunngavigalugit.
§ 22. Akitsuutit akilerneqartussanngussapput nioqqutissat akitsuuteqarfiusumut eqqunneqarnerini.
Imm. 2. Immiaaqqat, viinnit imigassallu kimittuut ethanolimik akullit Inatsisartut inatsisaanni taane­qartut, nioqqutissat puui Kalaallit Nunaanni puiaasaaqqanik utertittakkanik aaqqissuussinermi ator­neqartut atorlugit inuussutissarsiutigalugu tuneqqinneqarnissaat siunertaralugu eqqunneqarpata akit­suutit akilerneqartussanngussapput nioqqutissat, suliffeqarfimmit puiaasaaqqanut utertittakkanut immiiffiusumiit anninneqarneranni.
§ 23. Nioqqutissat Danmarkimiit, Savalimmiuniit nunanilluunniit allaniit timmisartukkut tikittut akitsuutaasa akiligassanngorsimasut ulloq piffissaagallartillugu akilerneqarfissaat kingulleq tassaa­voq nioqqutissat tigusisussamut tunniunneqarfiat.
§ 24. Nioqqutissat Danmarkimiit umiarsuakkut tikittut akitsuutaasa akiligassanngorsimasut ulloq piffissaagallartillugu akilerneqarfissaat kingulleq tassaavoq ulloq nioqqutissat tigusisussamut tunni­unneqarfiat, taamaattorli tak. § 25, imm. 1.
§ 25. Nassiussanut inuussutissarsiornermut tunngassuteqartunut Danmarkimiit, Savalimmiuniit nu­nanilluunniit allaniit tikittunut tunngatillugu, suliffeqarfiit inuussutissarsiummik ingerlataqartut Ka­laallit Nunaanni angerlarsimaffeqartut akiliinissaannut piffissarititaasut § 23-mi aamma § 24-mi taa­neqartut Akileraaruseriffiup qinnuteqartoqarneratigut sivitsorsinnaavai. Tamatumunnga peqatigitil­lugu Akileraaruseriffiup aalajangersinnaavaa akuersissut taamaallaat nassiussanut akuersissutit nor­muannik normulerneqarsimasunut atuutissasoq.
Imm. 2. Imm. 1 malillugu akuersissutinik nalunaaruteqarnissami piumasaqaataavoq suliffeqarfiup qinnuteqaammut ilanngullugit nassiutissagai inuussutissarsiummik ingerlataqarsinnaanermut upper­narsaatitut allagartap atuuttup nuutinnera, kiisalu akitsuutit akilerneqarnissaannut qularnaveeqquti­tut aningaaserivimmit sillimmasiisarfimmilluunniit uppernarsaat 200.000 kr.-inik aningaasartalik. Aammattaaq suliffeqarfiup IIN-normua qinnuteqaammi nalunaarneqassaaq, suliffeqarfiup suunera pillugu paasissutissat ilanngullugit.
Imm. 3. Akiliinissamut piffissarititaasoq annertuumik arlaleriarluniluunniit eqquutsinneqanngippat, taamatulluunniit pisoqarnialerpat akuersissutit imm. 1 malillugu nalunaarutigineqartut utertinneqar­sinnaapput.
Imm. 4. Akiliinissamut piffissarititaasut sivitsuiffigineqartut, qinnuteqartup aalajangersimasumik ingerlatsivia tunngavigalugu, qaammammi tassani piffissaagallartillugu akiliiffissap naaneraniit naatsorsorneqassapput, takuuk §§ 23 aamma 24. Akiliinissamut piffissarititaasut sivitsuiffigineqartut, piffis­saliussat uku qaangerlugit sivitsorneqarsinnaanngillat:
1) Nanortalik, Qaqortoq, Narsaq, Narsarsuaq, Kangilinnguit, Paamiut, Nuuk, Maniitsoq aamma Si­simiut taakkulu nunaqarfii ilanngullugit ………qaammatip tulliuttup ulluisa 20-anni.
2) Aasiaat, Kangaatsiaq, Qeqertarsuaq, Qasigiannguit aamma Ilulissat taakkulu nunaqarfii ilanngul­lugit …...qaammatip piffissaagallartillugu akiliiffissap naaneraniit, qaammatit marluk ullullu 15-it.
5) Ittoqqortoormiit kiisalu Tunup avannaani sumiiffiit allat, aamma Qaanaaq taassumalu nunaqarfii ilanngullugit ……… qaammatip piffissaagallartillugu akiliiffissap naaneraniit, qaammatit tallimat ullullu 15-it.
Imm. 5. Suliffeqarfiit immiaaqqanik eqqussuinissamut akuersissummik peqartut, akitsuummut akiliinissamut, qaammatinik marlunnik ullunillu 15-inik periarfissaqarput.­ Akiliinissamut piffissarititaasoq sivitsuiffigineqartoq, qaammammi tassani piffissaagallartillugu akiliiffissap naaneraniit naatsorsorneqassaaq, § 22 imm. 2 naapertorlugu.
Imm. 6. Ulloq piffissaagallartillugu akiliif­fissaq sapaataalluniluunniit nalliuttuuppat imaluunniit arfininngorneruppat, piffissarititaq ulluinnar­mut tullermut sivitsorneqassaaq.
Imm. 7. Nassiussanut Danmarkimiit umiarsuarmik tikittunut tunngatillugu imm. 4 malillugu piffis­sarititaasut naatsorsorneqartassapput, ulloq umiarsuup Aalborgimit aallarfia aallarnerfigalugu. Nas­siussanut allanut tunngatillugu imm. 4 malillugu piffissarititaasut naatsorsorneqartassapput ulloq ni­oqqutissat Kalaallit Nunaanni umiarsualivimmut siullermut tikiffiat aallarnerfigalugu.
§ 26. Akitsuutit Akileraaruseriffiup akiliiffigineqartussatut innersuussaanut akilerneqartassapput.
Imm. 2. Akiliiffigineqartartup akitsuutit qaammatip siuliani akiligassanngorsimasut kingusinnerpaa­mik qaammatip tulliata ulluisa 15-ianni Akileraaruseriffimmut akilertassavai.
§ 27. Inunnut ataasiakkaanut tunissutitut nassiussanut tunngatillugu akitsuutit nassiussamut ataatsi­mut 50 kr.-init ikinnerusut akilersinneqartassanngillat.
§ 28. Akileraaruseriffik timmisartunut mittarfinni niuertarfiit nioqqutissanik akitsuuteqanngitsunik eqqussuinissaannut nioqquteqarnissaannullu akuersissuteqartartuuvoq, nioqqutissallu akitsuuteqan­ngitsunut peqqumaasivinnut il.il. ilanngunneqartut taakkunanngaanniillu ilanngaatigineqartut qanoq toqqortarineqarnissaat nakkutilliinerlu pillugit erseqqinnerusunik aalajangersagaliortuulluni.
Imm. 2. Nioqqutissat akitsuuteqanngitsut niuertarfiit ammasarfiisa avataanni inimi parnaarsimasumi toqqortarineqartassapput.
§ 29. Umiarsuit silaannakkullu angallatit danskit, savalimmiormiut nunalluunniit allat umiarsuali­viinut mittarfiinulluunniit ingerlassallutik Kalaallit Nunaanni akitsuuteqarfiusumik qimatsilersut akitsuuteqanngitsunik taquassarsiniarsinnaapput.
Imm. 2. Nioqqutissanik ataani taaneqartunik umiarsuit taquassarsiniarneranni annertussutsit inum­mut ataatsimut ullormut unnuamullu ataatsimut angallavissamut naatsorsuutigineqartumut sinnerne­qassanngillat:
Imm. 3. Akileraaruseriffiup umiarsuit ilaasunik angallassisut nunanit allaneersut umiarsualivimmi, Kalaallit Nunaanni umiarsualivimmit kingullertut aallarfimmit siusinnerusumi akitsuuteqanngitsu­mik taquassarsiniarnissamut akuersissuteqarfigisinnaavai.
Imm. 4. Nioqqutissat imm. 3 malillugu taquassarsiarineqartut, umiarsuup akitsuuteqarfiusumik qi­matsinissaata tungaanut akitsuuteqanngitsumik umiarsuarmi nioqqutissaasivimmi Akileraaruserif­fimmit naqissuserlugu parnaarneqartumi toqqortarineqassapput.
Imm. 5. Umiarsuit imm. 3-mi taaneqartut aamma timmisartut taquassarsiniarneranni ilaasuisa inut­taasalu amerlassusii kiisalu umiarsuarmi timmisartumiluunniit atugassatut tunisassatullu naatsor­suutigineqartut eqqarsaatigineqartassapput.
Imm. 6. Timmisartut akitsuuteqarfiusumut tikinnerminni nioqqutissanik imm. 1 naapertorlugu pisia­rineqarsimasunik nassataqarpata, taakku timmisartup tikinnerani akitsuuteqanngitsumik nioqqutis­saasivimmut parnaarsimasumut immikkoortillugit ingerlaannaq toqqorneqassapput.
§ 30. Suliffeqarfiit aatsitassaqarneranik misissueqqaarnernut, misissueqqissaarnernut piiaanermulluunniit atatillu­gu aningaasarsiortut akitsuuteqanngitsumik taquassarsiniarsinnaapput, suliffeqarfiup tunisassiorfiu­taani, uuliamik qalluiviutaani tassungalu atatillugu atortuutaani kiisalu umiarsuaataani atortunilu al­lani, aatsitassaqarneranik misissueqqaarnernut, misissueqqissaarnernut piiaanermulluunniit atatillu­gu, akitsuuteqarfiup avataani kisiannili Kalaallit Nunaata immami killeqarfiata iluani imaluunniit immap naqqani nunap toqqaviata iluani atu­gassanik.
Imm. 2. Inuussutissarsiummik ingerlataqartup, umiarsuarnik silaannakkullu angallatinik imaluunniit tunisassiorfinnik il.il. imm. 1-imi taaneqartunik nioqqutissanik akitsuuteqanngitsunik taquassarsisit­sisimasup, akitsuutip utertinneqarnissaa siunertaralugu taquassarsiniarnermut qinnuteqaat imm. 1-imi pineqartoq, akiligassallu allagartaata assilineranik ilaqartinneqartoq Akileraaruseriffimmut nas­siutissavaa.
§ 31. Umiarsuup silaannakkulluunniit angallatip danskit, savalimmiormiut nunalluunniit allat umi­arsualiviannut mittarfiannulluunniit ingerlaassalluni akitsuuteqarfiusumit aallalernermini, akitsuuteqanngitsumik taquassarsinerani taquassarsiarineqartut annertussusiat, taquassar­siniarnermut qinnuteqaat Akileraaruseriffimmit akuerineqarsimasoq atorlugu inuussutissarsiummik ingerlataqartumut uppernarsaaserneqassaaq.
§ 32. Akitsuutit akilerneqarsimasut qinnuteqarnerup kingorna utertinneqarsinnaapput, nioqqutissa­nut
1) assartuinermik ingerlatseqatigiiffimmit assartorneqartillutik tammartutut ajoquserneqartutulluun­niit nalunaarutigineqartunut,
2) inuussutissarsiummik ingerlataqartumiitsillutik ajoquserneqarsimasunut tillinneqarsimasunul­luunniit,
3) inuussutissarsiummik ingerlataqartumiitsillutik ilanngaaserisunit nakkutigineqartumik suujun­naarsinneqarsimasunut,
4) inuussutissarsiutigalugu tuniniaaqqinnermut atatillugu Danmarkiliaanneqartunut, Savalimmiuli­aanneqartunut nunanulluunniit allanukaanneqartunut,
5) inuussutissarsiummik ingerlataqartumit inunnut ataasiakkaanut suliffeqarfinnulluunniit sakkutoo­qarfimmi Pituffimmi aalajangersimasumik najugaqartunut najugaqavissunulluunniit tuniniaqqin­neqartunut,
6) inunnit ataasiakkaanit eqqunneqartunut, nioqqutissap amigaateqarnera kukkuneqarneraluunniit pissutigalugu akitsuuteqarfiusumit anniseqqinneqartunut,
7) tunisisumit kukkusumik akitsuusigassatut nalunaarutigineqartunut, imaluunniit
8) naatsorsuinerlunnikkut kukkusumik akitsuuserneqarsimasunut.
Imm. 2. Imm. 1, nr. 3-mi taaneqartutut nakkutigineqartumik suujunnaarsitsineq inuussutissarsium­mik ingerlataqartup aamma Akileraaruseriffiup isumaqatigiissuteqarnerisigut aalajangersarneqas­saaq.
Imm. 3. Akitsuutit utertinneqarnissaannik qinnuteqaateqarnermi Akileraaruseriffiup qinnuteqaate­qarnermi immersugassiaa atorneqassaaq. Qinnuteqaat akitsuutit uppernarsaatitaannik, tunisisumit akiligassap allagartaanik, nassiussinermi uppernarsaatinik kiisalu nioqqutissaq tammarsimappat tammarsimaneranut, aserorsimaneranut, anniseqqinneqarsimaneranut il.il. uppernarsaatinik pisaria­qartunik ilaqartinneqartoq Akileraaruseriffimmut nassiunneqassaaq, nioqqutissanik nassiussinerup pineqartup akitsuuserneqarneranut uppernarsaat ilanngullugu.
Imm. 4. Nioqqutissanut imm. 1, nr. 1-imiit 5-imut taaneqartunut akitsuutit utertinneqassanngillat, qinnuteqaatit ataasiakkaat akitsuutitaat tamarmiusoq 500 kr.-init minneruppat.
§ 33. Qamutit motoorillit, inatsisini tamanna pillugu aalajangersakkat naapertorlugit akitsuuteqan­ngitsumik eqqunneqarsimasut kingusinnerusukkut akitsuusigassanngortillugit Akileraaruseriffiup akitsuut, Eqqussuinermi akitsuutit pillugit Inatsisartut inatsisaanni taaneqartoq qinnuteqartoqarnera­tigut appartissinnaavaa pisiarinerani akiatut, minnerpaamilli nalinginnaasumik niuernermi nalinga­tut annertutigisunngorlugu.
Imm. 2. Akitsuummik appaanissaq aatsaat pisinnaavoq qamutit motoorillit siunertamut akitsuuser­neqannginnissaminnut pissutaasumut ukiut sisamat sinnerlugit atorneqarsimappata, imaluunniit akitsuuteqarfiusup avataani ukiut sisamat sinnerlugit nalunaarsorneqarsimappata.
§ 34. Qamutit motoorillit nunakkoorutit minnerit sisamanik amerlanerusunilluunniit assakaasullit angallannermut inatsimmi § 2, imm. 1, nr. 3 naapertorlugu qamutitut motoorilittut taaneqarsinnaa­sut eqqunnerini akitsuut appartitaq 5.000 kr.-iusoq akitsuummut, Eqqussuinermi akitsuutit pillugit Inatsisartut inatsisaanni taaneqartumut taarsiullugu akilerneqassaaq.
§ 35. Nioqqutissanik Savalimmiunut nunanulluunniit allanut toqqaannartumik imaluunniit Dan­marki aqqusaarlugu annissinermi tuniniaasoq/nassiussisoq annissineq pillugu nalunaaruteqassaaq.
Imm. 2. Nioqqutissat, nioqqutissat allattorsimaffianni kapitalini 2-mi, 3-mi, 5-imi, 15-imi, 16-imi, 22-mi, 23-mi, 25-mi, 26-mi, 41-mi, 43-mi 51-imilu inissisimasut Kalaallit Nunaanniit umiarsuakkut Danmarkimut assartorneqartut pillugit avammut nioqquteqartup/nassitsisup annissinermik nalunaa­rut Akileraaruseriffimmut nalunaarutigissavaa.
Imm. 3. Aammattaaq annissinermut nalunaarut piumasarineqarpoq nunat allamiut umiarsuaat, tassa­ni ilaallutik danskit savalimmiormiullu umiarsuaat, Kalaallit Nunaanniikkallarnerminni uuliamik orsussamillu immerneqartillugit. Tamanna aamma timmisartunut Kalaallit Nunaanni nalunaarsorne­qarsimanngitsunut akitsuuteqarfiusumi uninngagallarnerminni orsersortunut atuuppoq.
§ 36. Annissinermik nalunaaruteqarnissamik piumasaqaammi uku pineqanngillat:
2) Nioqqutissat misiligutit niuernermut attuumassuteqartut annerpaamik 500 kr.-inik nalillit. Puuan­ni nassiussallu allagartaanni allassimassaaq: "Nioqqutissat misiligutit".
4) Aalisakkat aalisakkanillu nioqqutissiat nunat allamiut aalisariutaanneersut, danskit savalimmior­miullu aalisariutaanneersut ilanngullugit, nioqqutissiat pineqartut Kalaallit Nunaanni aalisakkerivin­ni suliarineqarsimanngippata.
Imm. 2. Annissinermik nalunaaruteqarnissamut aammattaaq ilaatinneqanngillat:
1) Nioqqutissat tigummiaannarlugit nassarneqartut imaluunniit nassatatut tunniunneqarsimasut, an­ninneqarnerat inuussutissarsiummik ingerlatsinissamik siunertaqanngippat.
3) Sakkuutit, uuttortaatit, atortut assigisaallu, assassorlutik sulisartut eqqumiitsuliortulluunniit as­sassornerminni eqqumiitsuliornerminniluunniit atortagaat aallarnerminni nassataat.
4) Nigaliliat naasullu, ilisinermut imaluunniit ilivernut pinnersaatissatut naatsorsuussat nunanut al­lanut nassiunneqartut nassarneqartulluunniit kiisalu naasut qilertat assigisaalluunniit nalliuttorsior­nermi tunissutissatut nunanut allanut nassiunneqartut nassarneqartulluunniit.
5) Silaannakkut angallatit qamutillu motoorillit nunani allani nalunaarsortissimasut, Kalaallit Nu­naannut eqqunneqarallarsimasut.
6) Umiarsuit, pujortuleeqqat angallatillu tuniniagaanngitsut nammineerlutillu aallartut. Tuniniarnis­saat siunertarineqarpat annissinermi nalunaarusiortoqassaaq Umiarsuillu Nalunaarsorneqarfianni al­lassimajunnaarnissaannik nalunaarnermi annissinermi nalunaarusiaq takutinneqassalluni.
7) Timmisartut Kalaallit Nunaanni angerlarsimaffeqartut tuniniagaanngitsut. Tuniniarnissaat siuner­tarineqarpat annissinermi nalunaarusiortoqassaaq taannalu Silaannakkut Angallannikkut Pisortaqar­fimmi allassimajunnaarnissaannik nalunaarnermi annissinermi nalunaarusiaq takutinneqassalluni.
8) Atuakkat, nuutit, allatsitsivissat, akit allattorsimaffii, nalunaarutit, allagartarsuit, atuinissamut ilit­sersuutit naqitallu allat, atukkiussassatut tunissutissatulluunniit anninneqartut.
9) Naqitigassanngorlugit allatat, atuagassiat qaammatikkuutaartumik sapaatip akunnikkuutaartumil­lu saqqummersartut, aviisit assigisaallu Kalaallit Nunaanni naqiterneqarsimasut, kalaallillu suliffe­qarfiinit nunani allani pisartagalinnut tuniniaasartunullu nassiunneqartut.
10) Frimærkit frimærkinik allanik paarlaalluni taarsigassanngorlugit nunanut allanut nassiunneqar­tut.
13) Timersornermi atortut, tamatumani ilaallutik qamutit sukkaniutit umiatsiallu iporsuutit, nunani allani timersuutinik assigisaannillu unamminermi atugassatut anninneqarallartut, imaluunniit Ka­laallit Nunaanni taamatut atorneqareerlutik anniseqqinneqartut.
14) Aningaasat pappiaqqat aggorsimasullu, akiitsukkanut uppernarsaatit (vekselit), checkit assigi­saallu, kiisalu naalagaaffiup pappiaraatai, aktiat piginneqataassutit pappiaqqallu nalillit allat, taakku 15.000 euro nalingat sinnerlugu naleqanngippata.
§ 37. Nioqqutissanik usitut nalunaarsorneqarsimasunik, akitsuusiiffigineqaratillu kisitsisinut naat­sorsoqqissaagassanut ilanngullugit nalunaarsorneqanngitsunik annisseqqinnermi annissinermik na­lunaarusiortoqassanngilaq, akerlianilli useqarnermik nalunaarutip qiugassartaatut uppernarsaatitaa Akileraaruseriffimmut annisseqqinnermi uppernarsaatitut takutinneqassalluni.
Imm. 2. Timmisartukkut nassiussat Kalaallit Nunaannut tikinnermi usitut nalunaarsorneqarsimasut, Danmarkimiillu tikittut danskiusumillu pisiffimmit nassiunneqarsimasut anniseqqinneqarpata imm. 1-imi allassimasoq apeqqutaatinnagu annisseqqinnermik nalunaaruteqartoqassaaq.
§ 38. Nioqqutissat nassiunneqartut anninneqarnerminni nalingisa tamarmiusut nalunaarummut ataatsimut 10.000 kr.-it sinnersimappatigik, avammut niuertup nioqqutissanik tigusisussap akili­gassaatut allagartaliaq imaluunniit taassuma assilinera Akileraaruseriffimmut tunniutissavaa.
Imm. 2. Nioqqutissanut atorneqarallartussanngorlugit nassiunneqartunut akiligassanut allagartaliaa­gallartoq tunniunneqassaaq, anninneqartut qanoq naleqarnerat apeqqutaatinnagu.
§ 39. Poortukkanik Savalimmiuni nunaniluunniit allani tigusisussanut nassiussinermi annissinermik nalunaarusiortoqassaaq.
Imm. 3. Nioqqutissat nassiunneqalerneranni annissinermik nalunaarut Post Greenlandimut tunniun­neqassaaq.
§ 40. Poortukkanik Danmarkimut nassiussinermi Kalaallit Nunaanni annissinermik nalunaarusiorto­qassanngilaq.
Danmarkimut nunanullu EU-mut ilaasortaasunut
allanut annissinermi nioqqutissat uppernarsaataat
§ 41. Nunanut EU-mut ilaasortaasunut eqqussineq akitsuutitigut ajornaannerusumik pisinnaaqqullu­gu nioqqutissaq nioqqutissat uppernarsaataannik, Akileraaruseriffimmit atsiorneqarlunilu naqissu­serneqarsimasumik EUR 1-imik ilaqartinneqassaaq.
Imm. 2. Allakkatigulli nassiussanut, taamaallaat nioqqutissanik nunami aalajangersimasumi piler­seqqaarneqarnertik pissutigalugu nioqqutissanik eqqussinermi akitsuutitigut ajornaannerusumik pi­neqartussanik, aammalu nalimikkut EU-p killissarititaanik qaangiisimanngitsunik imalinnut tunnga­tillugu, avammut niuertup uppernarsaat EUR 2, Akileraaruseriffimmut atsiugassanngortitassaan­ngitsoq atorsinnaavaa.
Imm. 3. Nioqqutissat inuussutissarsiornermut tunngassuteqanngitsut poortukkani mikisuni Dan­markimi inunnut ataasiakkaanut nassiunneqartut nioqqutissat uppernarsaataannik ilaqartinnagit nas­siunneqarsinnaapput, nassiussat tamakkerlutik nalingisa EU-p killissarititaa qaangersimanngippas­suk, aammalu nassitsisup nalunaarutigippagu nassiussat nioqqutissanik nunami aalajangersimasumi pilerseqqaarneqarnertik pissutigalugu akitsuutitigut ajornannginerusumik pineqartussanik imaqartut.
Nunanut allanut, Kalaallit Nunaata niueqateqarnissamik
isumaqatigiissuteqarfigisimasaanut annissinermi nioqqutissat uppernarsaataat
§ 42. Nunami, Kalaallit Nunaata niueqateqarnissamik assigisaanilluunniit isumaqatigiissuteqarfigi­simasaani nioqqutissanik eqqussineq akitsuutitigut ajornaannerusumik pisinnaaqqullugu, nioqqutis­saq nioqqutissat uppernarsaataannik imaluunniit nioqqutissat nunami sorlermi pilersinneqaqqaarne­rannut uppernarsaammik ilaqartinneqassaaq, Akileraaruseriffimmit atsiorneqarlunilu naqissuserne­qarsimasussamik.
Imm. 2. Nioqqutissat uppernarsaataat imaluunniit suminngaanneernerinut uppernarsaat isumaqati­giissutigisamik imaqarlunilu iluseqarpoq, taamaammat nioqqutissanik avammut niuertoq/nassiussi­soq uppernarsaatip suunissaa pillugu Akileraaruseriffimmut sukumiinerusumik paasiniaasariaqar­poq, uppernarsaat qanoq ittoq atorneqassanersoq.
Nioqqutissanik annissuineq pillugu
§ 43. Aalisakkanik aalisakkanillu nioqqutissianik annissinermi, aalisakkat sumi pisarineqarsimaneri, angallat suna atorlugu pisarineqarsimaneri, suuneri, anninneqartut qanoq annertutigineri, avammut nioqquteqarsinnaanermut akuersissutip normua il.il. pillugit paasissutissiinissamut Akileraaruserif­fik erseqqinnerusunik aalajangersaasinnaavoq.
Imm. 2. Nioqqutissat uppernarsaataannik § 41-mi § 42-milu taaneqartunik atsiuinissamut naqissusii­nissamullu piumasarineqarsinnaavoq paasissutissanik imm. 1-imi pineqartunik eqqortumik piffis­sarlu eqqorlugu paasissutissiisoqarnissaa.
§ 44. Annissinermik nalunaaruteqarnermi immersugassat Akileraaruseriffimmit akuerineqarsimasut aammalu peqqissaartumik immersorneqartussat aammalu immersugassami immikkoortortani taa­guutit pingaarnerit tunngavigalugit immersorneqartussat atorneqassapput.
Imm. 2. Immersugassat uppernarsaatinik soorlu akiligassat allagartaannik, nassiussinermut upper­narsaatinik, immaqalu avammut nioqquteqarsinnaanermut akuersissutinik ilaqartinneqassapput.
§ 45. Umiarsuarmi, ingerlaarfimmik Akileraaruseriffimmut siumut nalunaarutigineqarsimasumik aalajangersimasumik ingerlaarfeqanngitsumi naalagaasup, umiarsuup Kalaallit Nunaanni akitsuute­qarfiusumut tikinnerani, erngerluni tikinnertik umiarsualivimmi oqartussaasunut qaninnerpaanut na­lunaarutigissavaa, Kalaallillu Nunaanni umiarsualiviup tikinnissaa kingusinnerpaamik nal.ak. 24-nik sioqqullugu umiarsualivimmi tikiffissami oqartussaasut nalunaarfigissallugit piffissaq umiar­suup tikiffissaatut ilimagisaq pillugu. Danskit umiarsuaasa sinerissami nakkutilliisut taamaallaat umiarsualivimmi oqartussaasunut tikiffissartik nalunaarutigisassavaat, tamanna suliaminnut naaper­tuuttuuppat.
Imm. 2. Umiarsuup qaqugu tikissangatinneqarneranik nalunaarut tiguinnarlugu umiarsualivimmi oqartussaasut Akileraaruseriffik tamatuminnga nalunaarfigissavaat kiisalu umiarsuit nalunaarute­qarsimanngitsut tikinnerat nalunaarutigissallugu. Umiarsualivimmili oqartussaasut umiarsuit, inger­laarfimmik Akileraaruseriffimmut siumut nalunaarutigineqarsimasumik aalajangersimasumik inger­laartut tikiffissaat nalunaarutigisariaqanngilaat.
Imm. 3. Tikinnermi piaarnerpaamik umiarsuup naalagaata imaluunniit umiarsuup piginnittuata tuni­niaasiataluunniit Akileraaruseriffik umiarsuaq, usit taqussallu pillugit allakkatigut nalunaarfigissa­vaa, kiisalu umiarsuup inuttallu nioqqutissaataat akitsuusigassaatitat pillugit allakkatigut nalunaaru­teqassalluni, taamaattorli takukkit imm. 4 aamma 5.
Imm. 4. Umiarsuarmi Kalaallit Nunaanni nalunaarsorneqarsimasumi naalagaasup imaluunniit umi­arsuup piginnittuata tuniniaasiataluunniit, umiarsuup Danmarkimi Savalimmiuni nunaniluunniit al­lani imaluunniit akitsuuteqarfiusup avataani angalareerluni akitsuuteqarfiusumut tikinnissaa nal.ak. 24-nik sioqqullugu Akileraaruseriffik umiarsuaq, usit taqussallu pillugit allakkatigut nalunaarfigis­savaa kiisalu umiarsuup inuttallu nioqqutissaataat akitsuusigassaatitat pillugit allakkatigut nalunaa­ruteqassalluni.
Imm. 5. Akitsuuteqarfiusumut tikinnermi umiarsuup naalagaa erngerluni nioqqutissat akitsuusigas­sat umiarsuup nassatai pillugit akitsuusiinissamik nalunaaruteqassaaq akitsuusertissallugillu, aam­malu inuttat ataasiakkaat nioqqutissat akitsuusigassaatitat namminneq atugassatut nassataasa allat­torsimaffiannik Akileraaruseriffimmut tunniussaqassalluni.
Imm. 6. Umiarsuup akitsuuteqarfiusumi umiarsualivimmiit umiatsialivimmiilluunniit aallartussan­ngortup naalagaata aallarnissaq Akileraaruseriffimmut nalunaarutigissavaa, umiarsuarlu aallassan­ngilaq Akileraaruseriffik akuersissuteqartinnagu. Aallarnissamik nalunaaruteqartussaatitaanngillat umiarsuit, angalanermut pilersaarut Akileraaruseriffimmut siumut nalunaarutigineqareersimasoq naapertorlugu angalasut.
§ 46. Timmisartoqarfimmi pisortat Akileraaruseriffimmut timmisartup tikiffissaatut aallarfissaatullu naatsorsuutigisaq nalunaarutigissavaat kiisalu timmisartut tikinnissartik nalunaarutigisimanagu ti­kittut nalunaarutigissallugit. Timmisartut aalajangersimasumik angalaartut, angalanermut pilersaa­rut Akileraaruseriffimmut siumut nalunaarutigineqareersimasoq naapertorlugu tikittut nalunaarutigi­neqartariaqanngillat.
Imm. 2. Akitsuuteqarfiusumut tikinnermi timmisartup naalagaata piaarnerpaamik nalunaarutigissa­vaa timmisartoq suminngaanneernersoq, kiisalu timmisartoq, usit taqussallu pillugit Akileraaruse­riffimmut allakkatigut nalunaaruteqassalluni aammalu timmisartup inuttallu nioqqutissaataat akit­suusigassaatitat pillugit allakkatigut nalunaaruteqassalluni.
Imm. 3. Timmisartumi, nunat tamalaat akornanni ilaasunik angallassissutitut angalanngitsumi naala­gaasup, imm. 2-mi taaneqartup saniatigut, akitsuuteqarfiusumut tikiinnavilluni nioqqutissat akitsuu­sigassat timmisartup nassatai akitsuusigassatut nalunaarutigissavai akitsuutillu akilerlugit.
Imm. 4. Timmisartup, akitsuuteqarfiusumi timmisartoqarfimmit aallartussanngortup naalagaata aal­larnissaq Akileraaruseriffimmut nalunaarutigissavaa, timmisartorlu aallassanngilaq Akileraaruserif­fik akuersissuteqartinnagu. Aallarnissamik nalunaartussaanngillat timmisartut, angalanermut piler­saarut Akileraaruseriffimmut siumut nalunaarutigineqareersimasoq naapertorlugu angalasut.
§ 47. Akileraaruseriffiup Kalaallit Nunaanni Politimesteri isumaqatigiissuteqarfigisinnaavaa, politiit nakkutilliinermik sulianik Akileraaruseriffittuulli isumaginninnissaannut piginnaatitsinissamik, tak. Nioqqutissanik eqqussuineq annissuinerlu pillugit Inatsisartut inatsisaanni § 38.
§ 48. Nassiussat usigineqartut Akileraaruseriffiup piumasaqarneratigut ammarlugit misissorneqar­sinnaapput.
Imm. 2. Nioqqutissat nassiussat misissorneqarnerannut atatillugu nioqqutissanik tigusisut nassiussi­sullu pisussaapput pisariaqartunik isumaginnissallutik, matumanilu puuiaallutik, poortuillutik, oqi­maalutaallutik aamma uuttortaallutik. Nioqqutissalli puuiarneqarnerminni akornuserneqarsinnaasut aserorneqarsinnaasulluunniit, imaluunniit pigisanik inunnilluunniit ajoquseeratarsinnaasut nakkutil­liinermi ammarneqassanngillat. Tamatumani soorlu makku pineqarput: natrium, gassit naqitsinilin­nik puullit, akuutissat radiop qinngornerinik ulorianartunik akullit, akuutissat tunillannartut, filmit qaamanermut misikkarissut qajuusaasallu plasticimik seqqitsaatissiat aqerlorterlugit matusanik puukkat.
Imm. 3. Nassiussat nioqqutissanik imm. 2-mi taaneqartunik imallit ammarneqarniarpata tigusisus­saq Akileraaruseriffimmit tamatuminnga nalunaarfigineqassaaq, taamaalilluni taassuma ilitsersuus­sutigisinnaammagu nioqqutissat illersorneqarsinnaasumik qanoq ammarneqarsinnaanersut.
Imm. 4. Akileraaruseriffik taarsiinertaqanngitsumik nioqqutissanik misissugassanik misissuinissa­mut naammattunik tigusisinnaatitaavoq. Akileraaruseriffik nioqqutissat misissorneqartussat tigusat assinginik amerlaqataannillu taarserneqarnissaannut akuersissuteqarsinnaavoq.
Imm. 6. Nioqqutissanik nassitsisoq, tigusisoq imaluunniit annissisoq pisussaavoq nioqqutissat Aki­leraaruseriffimmut piaartumik takutissallugit pisarialimmik misissuisinnaaneq ingerlanneqarsin­naaqqullugu.
§ 49. Poortukkat Post Greenlandip ingerlassai adressekortiusinnaasunik sunillu imaqarnerinik nas­suiaatinik ilaqartinneqartut Akileraaruseriffimmut misissugassanngorlugit allakkerivimmit saqqum­miunneqassapput.
Imm. 2. Misissuineq allakkeriviup iniutaani ingerlanneqassaaq, taamalu Akileraaruseriffik piginnaa­titaavoq nakkutilliinerup ingerlanneqarnissaanut pisariaqartumik qanorluunniit iliorluni misissuinis­saminut. Misissuinermi puuiaaneq poortuinerlu allakkerisoqarfimmit isumagineqassaaq.
Pineqaatissiisarnermut atortussanngortitsinermullu
§ 50. § 1, imm. 1-imi, § 2, imm. 1-imi 2-milu, § 4-mi, § 5-imi, § 7-imi, § 8-mi, § 9, imm. 1-imiit 3-mut, § 35-mi, § 37-mi, § 38-mi, § 39, imm. 1-imi, § 44, imm. 1-imi 2-milu aamma § 48, imm. 2-mi aalajangersakkanik piaaraluneerluni mianersuaalliorujussuarluniluunniit unioqqutitsisoq akiliisitaa­sussanngortinneqarsinnaavoq.
Imm. 2. § 11-mi, § 45, imm. 1-imi aamma 3-miit 7-imut, § 46, imm. 2-miit 4-mut aamma § 48, imm. 6-imi aalajangersakkanik piaaraluneerluni mianersuaalliorujussuarluniluunniit unioqqutitsisoq akiliisitaasussanngortinneqarsinnaavoq.
Imm. 3. § 3-mi, § 28, imm. 2-mi, § 29, imm. 2, 4 aamma 6-imi aammalu § 34-mi aalajangersakka­nik piaaraluneerluni mianersuaalliorujussuarluniluunniit unioqqutitsisoq unioqqutitseriaraluartor­luunniit akiliisitaasussanngortinneqarsinnaavoq.
Imm. 4. Imm. 3-mi taaneqartutut unioqqutitsisoqarneratigut imaluunniit unioqqutitseriaraluartoqar­neratigut akiliisitaasussanngortitsinermi akiliisitaasussanngortitsinnginnermiluunniit nioqqutissaq, taannaluunniit peqanngippat taassuma aningaasanngorlugu nalingata amerlaqatai arsaarinnissutigi­neqarsinnaapput.
§ 51. Nalunaarut 8. juni 2011-mi atortuulissaaq.
Imm. 2. Tamatumunnga peqatigitillugu Nioqqutissanik eqqussuineq annisuinerlu pillugit nalunaarut nr. 8, 21. marts 2000-imeersoq atorunnaarsinneqarpoq.
Namminersorlutik Oqartussat, ulloq 7. juni 2011.

References: § 2
 § 3
 § 11
 § 16
 § 18
 § 19
 § 20
 § 22
 § 35
 § 39
 § 40
 § 46

§ 1

§ 2

§ 4

§ 6

§ 7
 § 6

§ 8

§ 11

§ 12

§ 13

§ 14

§ 15

§ 16

§ 17

§ 18

§ 19

§ 20

§ 21

§ 22

§ 23

§ 24
 § 25

§ 25
 § 23
 § 24
 § 22

§ 26

§ 27

§ 28

§ 29

§ 30

§ 31

§ 32

§ 33

§ 34
 § 2

§ 35

§ 36

§ 37

§ 38

§ 39

§ 40

§ 41

§ 42

§ 43
 § 41
 § 42

§ 44

§ 45

§ 46

§ 47
 § 38

§ 48

§ 49

§ 50
 § 1
 § 2
 § 4
 § 5
 § 7
 § 8
 § 9
 § 35
 § 37
 § 38
 § 39
 § 44
 § 48
 § 11
 § 45
 § 46
 § 48
 § 3
 § 28
 § 29
 § 34

§ 51